**Z pera starostky obce**

Po neurčitej zime, ktorá nás azda všetkých prekvapila, nezadržateľne prichádza jar. Aspoň tá meteorologická. Snáď nás nesklame ako končiaca zima a teplé lúče slnka oživia nielen prírodu, ale dotknú sa aj nás. Všetci veríme, že zaženú hrozbu ochorenia COVID - 19, ktorý nás v týchto dňoch naplno zamestnáva. V čase, kedy pripravujeme vydanie prvého čísla Melčicko-Lieskovského Elánu v tomto roku, prichádzajú nové usmernenia, ako sa máme správať v tejto, pre nás novej a nečakanej situácii. Verím, že sme všetci natoľko zodpovední a uvedomujeme si riziko nákazy a naozaj rešpektujeme a budeme rešpektovať pokyny Hlavného hygienika SR, Krízového štábu SR a všetkých príslušných orgánov.

Sme veľmi radi, že i naše organizácie pristúpili k opatreniam a zrušili svoje verejné stretnutia. Aj naša obec zrušila či dočasne zastavila pripravované akcie.

O to viac nás teší, že ste v závere roka prijali pozvanie na adventné koncerty, ktoré boli takým malým symbolickým stíšením pred nastávajúcimi sviatkami. Vážime si, že ste s nami oslávili posledný deň končiaceho sa roku 2019.

Začiatok nového roka sa niesol vo víre plesov, tancovačiek a naša obec v tomto čase pripravila karneval pre deti a pre všetkých občanov fašiangové hodovanie, ktoré večer končilo zábavou spojenou s pochovávaním basy. Je skvelé, že sa nosenie masiek teší stále väčšiemu záujmu našich občanov. Touto cestou chceme poďakovať všetkým účinkujúcim pri všetkých spomínaných podujatiach, no hlavne naša vďaka patrí všetkým tým, ktorí akýmkoľvek spôsobom prispeli k organizácii jednotlivých podujatí. Či už obom jednotám dôchodcov v našej obci, kuchárom, spoluobčanom, ktorí neváhali a pridali ruku k dielu, členom komisie kultúry, športu a školstva a všetkým poslancom OZ a zamestnancom obecného úradu.

Pre deti ako aj všetkých občanov, ktorí prejavili záujem, sme v čase jarných prázdnin zabezpečili korčuľovanie v Novom Meste nad Váhom a lyžovačku v Roháčoch. Veríme, že takýchto akcií a podujatí bude pribúdať pre radosť a potešenie našich občanov. Hoci teraz niektorým musíme dať „stopku“, určite vďaka prijatým opatreniam zo strany štátu, samosprávy a našej osobnej zodpovednosti prekonáme túto situáciu.

Život, ktorý je teraz v niektorých veciach paralyzovaný, sa určite vráti do normálu a toto obdobie bude pre nás výzvou na prehodnotenie priorít a hodnôt v našich životoch.

V tomto roku sú pred nami viaceré výzvy a úlohy. V decembrovom vydaní sme načrtli, že pripravujeme všetky potrebné podklady pre prvú a druhú etapu výstavby chodníkov v obci. Pripravujem podklady pre vybudovanie parkoviska pri obecnom úrade, čo bude súvisieť aj s opravou kanála v pri OcÚ. Stavebná komisia pripravuje výzvu na opravu oplotenia pri „Novákovci“. Pripravujeme projektovú dokumentáciu k  dobudovaniu časti už naprojektovaného chodníka pri zdravotnom stredisku, priechodu pre chodcov pri „Novákovci“ a pri škole. Chystá sa avizované budovanie optickej siete, čo veríme, že bude realizované v súčinnosti s obcou.

Napriek tomu, že nám nevyšiel projekt kamerový systém, snažíme sa pripraviť podklady k začatiu a jeho budovaniu z vlastných finančných zdrojov. Dôvodom je nielen udržovanie poriadku v obci na verejných priestranstvách či autobusových zastávkach, ale najmä zamedzenie niektorým našim spoluobčanom nedodržiavať základné pravidlá slušnosti a spolunažívania, s ktorými väčšina obyvateľov nemá problémy. Máme na mysli vyvážanie domového odpadu na cintoríny, znečisťovanie stojísk pri kontajneroch s odpadmi a pod. V súvislosti s odpadmi, Vás milí spoluobčania, chceme vyzvať k prečítaniu si článku venovanému odpadom. Veríme, že bude inšpiráciou k zodpovednému prístupu k tejto problematike.

Pripravujeme všeobecne záväzné nariadenie obce v súvislosti s prevádzkovým poriadkom pohrebísk a aj touto cestou vás chceme vyzvať k dodržiavaniu pravidiel ľudskosti a vzdanie úcty k našim zosnulým. Neteší nás, keď nás spoluobčania upozorňujú na voľný pohyb zvierat na pietnom mieste, alebo vynášanie domového odpadu do kontajnerov. Považujeme to za neprípustnú aroganciu zo strany týchto občanov. Je smutné, keď musíme upozorňovať na veci, ktoré by mali byť pre nás samozrejmosťou. Nebuďme ľahostajní k veciam verejným. Snažme sa sami prispieť k udržaniu čistoty na verejných miestach, do ktorých patria aj pietne miesta park Jána Smreka či pamätník padlým hrdinom 1. a 2. svetovej vojny.

Veď mi sme tí, ktorí si tvoríme a budujeme nielen vzájomné vzťahy, ale aj budujeme svoje okolie, v ktorom sa chceme cítiť všetci spokojne.

V tejto súvislosti chceme vyzvať vás milí občania, ktorí viete, že sa vás to týka, aby ste neznepríjemňovali život a zbytočne nenarúšali susedské vzťahy tým, že vo svojich domácnostiach spaľujete mnohé nebezpečné látky, nie vhodné na dýchanie. Pre mnohých vašich susedov je problém otvoriť okno a nadýchať sa čerstvého vzduchu, alebo len jednoducho prejsť sa po dedine. Neberieme túto skutočnosť na ľahkú váhu a v prípade nezlepšenia stavu, budeme nútení pristúpiť k zákonným opatreniam. Nech takéto zbytočné jednanie, nie je dôvodom na zhoršovanie vzájomných medziľudských vzťahov.

Milí občania, obdobie, ktoré teraz prežívame nie je ľahké. Chceme vás vyzvať k zodpovednosti nielen za seba, ale aj za svojich blízkych. Veríme, že svojim prístupom napomôžeme k rýchlejšiemu napredovaniu a zlepšovaniu situácii nielen v našej krajine. Využime toto obdobie na prehlbovanie vzťahov so svojimi blízkymi, neohrozujme našich starších spoluobčanov a nevystavujme ich zbytočnému riziku. Buďme zdravo kritickí v tomto období a nepodliehajme zbytočnej panike, ktorá nám môže skôr uškodiť. Buďme k sebe zhovievaví a slušní. Uvedomme si, čo je pre nás v našom živote to dôležité.

Nech nastávajúce sviatky vzkriesenia povzbudia nás všetkých k nádeji a viere v nový začiatok, znovuzrodenie, znovuobjaveniu možno už zaprášených duchovných hodnôt.

Mgr. Katarína Remencová

starostka obce